Diari Oficial de la Generalitat Valenciana


Sumari del DOGV 6123, del 15-10-2009 (2009/11090)

Acord de la Comissió Territorial d'Urbanisme de Castelló, de data 30 de juliol de 2009, relatiu a l'expedient d'expropiació per taxació conjunta de terrenys per al nou accés al Campus Riu Sec, tramitat a instàncies de la Universitat Jaume I de Castelló.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6123

Data del DOGV
:   15-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11417


Data del document
:   30-07-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Castelló de la Plana
    * pla d'urbanisme

Acord de la Comissió Territorial d'Urbanisme de Castelló, de data 30 de juliol de 2009, relatiu a l'expedient d'expropiació per taxació conjunta de terrenys per al nou accés al Campus Riu Sec, tramitat a instàncies de la Universitat Jaume I de Castelló. [2009/11595]  
Vist l'expedient de referència, i de conformitat amb els següents,  
Antecedents  
Primer. Per resolució del rector de la Universitat Jaume I de Castelló, de 20 de juliol de 2007, es va iniciar l'expedient d'expropiació. Després de ser realitzats una sèrie de tràmits interns dins de la Universitat (certificat d'existència de crèdit, aprovació de la llista de béns que ha d'expropiar el Consell de Govern de la Universitat i aprovació del projecte pel Consell Social de la Universitat), per escrit del rector, de 30 de juliol de 2007, va ser sol·licitat de la Conselleria d'Educació l'aprovació inicial del projecte d'expropiació.  
El Ple del Consell de la Generalitat, en sessió de 27 de març de 2009, va acordar el següent:  
«Primer. Aprovar inicialment el projecte d'expropiació pel procediment de taxació conjunta dels terrenys afectats pel Pla especial de la Universitat Jaume I de Castelló, destinats a l'ampliació del campus universitari corresponent.  
Aquesta aprovació inicial porta implícita la declaració d'utilitat pública o interés social de l'expropiació.  
Segon. Declarar la Universitat Jaume I de Castelló beneficiària de l'expropiació, i acordar que realitze les actuacions següents:  
1. Sotmetre el projecte d'expropiació, el qual ha d'incloure la llista de propietaris amb la descripció de béns i drets afectats exposats a informació pública pel termini d'un mes, mitjançant anuncis en el Butlletí Oficial de l'Estat, Butlletí Oficial de la Província, Diari Oficial de la Comunitat Valenciana, en un periòdic de major circulació de la província i en el tauler d'anuncis de l'Ajuntament de Castelló de la Plana, perquè aquells que puguen resultar interessats formulen les observacions i les reclamacions que estimen convenients, especialment pel que fa a la titularitat o valoració dels seus drets.  
2. Donar audiència a l'Ajuntament de Castelló de la Plana pel mateix termini d'un mes, que ha de coincidir amb el dels interessats.  
3. Notificar l'aprovació inicial del projecte individualitzadament a aquells que apareguen com a titulars de béns o drets en l'expedient, i adjuntar a aquesta el trasllat literal de la taxació amb el corresponent full d'apreuament i la proposta de fixació dels criteris de valoració, perquè en el termini d'un mes a partir de la data de notificació accepten el full d'apreuament o el rebutgen i formulen el seu propi, tenint en compte que el silenci es considerarà com a acceptació de la valoració fixada en el full d'apreuament de l'administració.  
Tercer. Una vegada efectuades les actuacions anteriors, i amb anàlisi prèvia de les al·legacions i rectificacions que siguen procedents, la Universitat Jaume I de Castelló sotmetrà a la Comissió Territorial d'Urbanisme de Castelló l'aprovació definitiva de l'expedient d'expropiació per taxació conjunta per a l'ampliació del Campus Universitari de Castelló».  
De conformitat amb tot això, la Universitat Jaume I de Castelló va sotmetre l'expedient a informació al públic mitjançant anuncis publicats en el Diari Oficial de la Comunitat Valenciana, de 4 de maig de 2009, en el Butlletí Oficial de l'Estat, de 4 de maig de 2009, en el Butlletí Oficial de la Província de Castelló, de 9 de maig de 2009, i en el periòdic Mediterráneo, de 30 d'abril de 2009, com també en el tauler d'anuncis de l'Ajuntament de Castelló. Es va efectuar també la notificació individualitzada als afectats. Es va donar, també, audiència a l'Ajuntament de Castelló.  
Durant la informació al públic i el tràmit d'audiència es va presentar una al·legació, la qual va ser informada per la Universitat.  
  
\* \* \* \* \*  
Per escrit de 30 de juny de 2009 (Registre d'Entrada de la mateixa data), el rector de la Universitat Jaume I de Castelló sol·licita de la Comissió Territorial d'Urbanisme l'aprovació definitiva de l'expedient d'expropiació per taxació conjunta.  
Per escrit de 15 de juliol de 2009 el Servei Territorial d'Urbanisme va remetre l'informe elaborat pel Servei Territorial que anava a ser sotmés a la Comissió Informativa d'Urbanisme, perquè poguera atendre les deficiències que s'assenyalaven en aquest.  
Mitjançant l'escrit de 20 de juliol de 2009 (Registre d'Entrada de 22 de juliol) el rector remet la nova documentació, en la qual es tenen en compte les observacions assenyalades en l'informe del Servei Territorial d'Urbanisme.  
Segon. L'objecte del projecte és dur a terme l'expropiació pel procediment de taxació conjunta de dues parcel·les qualificades com a sòl dotacional en el Pla especial de la Universitat Jaume I de Castelló, per a possibilitar l'execució d'un nou accés.  
Les parcel·les afectades estan qualificades com a sòl dotacional, amb la classificació de sòl no urbanitzable.  
El resum és el següent (segons resulta del document remés el 22 de juliol de 2009):  
Fonaments de dret  
Primer. Se sotmet a la Comissió Territorial d'Urbanisme de Castelló l'aprovació definitiva del projecte d'expropiació per taxació conjunta tramitat per la Universitat Jaume I de Castelló per a l'ampliació del campus universitari.  
Segons l'article 21.2.c del text refós de la Llei de sòl, aprovat pel Reial decret legislatiu 2/2008, de 26 de juny (d'ara endavant TRLS 2008), les valoracions s'entenen referides «quan s'aplique l'expropiació forçosa, al moment d'iniciació de l'expedient de preu just individualitzat o d'exposició al públic del projecte d'expropiació si se segueix el procediment de taxació conjunta». En el cas que ens ocupa la informació al públic del projecte d'expropiació per taxació conjunta es va efectuar per anuncis publicats en el Diari Oficial de la Comunitat Valenciana, en el Butlletí Oficial de l'Estat, el 4 de maig el 2009, per la qual cosa aquesta és la data que s'ha de tenir en compte a l'efecte de la valoració dels terrenys. Per això, en aquest cas, aquesta valoració ha d'efectuar-se de conformitat amb els criteris establits en el TRLS 2008.  
L'expedient d'expropiació per taxació conjunta s'ha tramitat després de l'entrada en vigor del nou Reglament d'ordenació i gestió territorial i urbanística, aprovat pel Decret 67/2006, de 19 de maig (Diari Oficial de la Generalitat Valenciana de 23 de maig, d'ara endavant ROGTU), per la qual cosa li és aplicable el que disposa l'article 434.  
Segons el que estableix l'article 10.c del Reglament dels òrgans territorials i urbanístics de la Generalitat, aprovat pel Decret 162/2007, de 21 de setembre, correspon a la Comissió Territorial d'Urbanisme «resoldre els expedients d'expropiació tramitats pel procediment de taxació conjunta, quan siguen de competència autonòmica».  
La resolució d'aprovació definitiva de la Comissió Territorial d'Urbanisme ha de limitar-se a un mer control de legalitat, sense cap valoració de l'oportunitat del projecte i, al mateix temps, la intervenció d'aquest òrgan ho serà sense perjudici de la ulterior actuació del Jurat Provincial d'Expropiació, el qual serà, en última instància, si hi ha oposició dels expropiats, qui ha de resoldre sobre el preu just. Així les coses, la intervenció de la comissió ha de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.  
Segon. La tramitació de l'expedient d'expropiació per taxació conjunta ha sigut correcta, d'acord amb el que resulta de l'article 434 del ROGTU, en relació amb els apartats 2 i següents de l'article 202 del Reglament de gestió urbanística, aprovat pel Reial decret 3288/1978, de 25 d'agost (d'ara endavant RGU), que ha d'entendre's d'aplicació supletòria.  
Tercer. La documentació del projecte d'expropiació per taxació conjunta és suficient, a l'efecte del compliment del que preceptua l'article 434 del ROGTU, en relació amb l'article 202.1 del RGU, d'aplicació supletòria.  
Quart. Els terrenys afectats per l'expropiació tenen la condició de dotacionals segons el Pla especial de la Universitat Jaume I. De conformitat amb l'article 29.2 del TRLS 2008, «l'aprovació dels instruments de l'ordenació territorial i urbanística que determine la legislació reguladora comportarà la declaració d'utilitat pública i la necessitat d'ocupació dels béns i drets corresponents, quan aquests instruments habiliten per a l'execució i aquesta haja de produir-se per expropiació». De la mateixa manera, segons l'article 109 de la Llei 16/2005, de 30 de desembre, urbanística valenciana (d'ara endavant LUV), «l'aprovació dels plans i programes implicarà la declaració d'utilitat pública de les obres i la necessitat ocupació dels béns, els drets i els interessos patrimonials legítims que siguen necessaris per a la seua execució, a les finalitats d'expropiació o la imposició de servituds». I segons l'article 432.1.a del ROGTU, les Administracions públiques poden desenvolupar actuacions urbanístiques mitjançant l'expropiació en qualsevol classe de sòl, amb la finalitat de «executar les dotacions públiques pertanyents a la xarxa primària o secundària».  
D'això se segueix que qualsevol terreny qualificat pel planejament urbanístic com a sòl dotacional públic pot ser objecte d'expropiació forçosa, i pot seguir-se el procediment de taxació conjunta, segons resulta de l'article 30.1 del TRLS 2008, segons el qual l'expropiació pot fer-se «mitjançant expedient individualitzat o pel procediment de taxació conjunta».  
Cinqué. Les parcel·les que s'expropien, qualificades com a sòl dotacional en el Pla especial, estan classificades com a sòl no urbanitzable, i és indubtable que tenen, a l'efecte d'aplicar el TRLS 2008, la condició de sòl rural.  
L'article 23 del TRLS 2008 regula la valoració del sòl rural i estableix el següent:  
«1. Quan el sòl siga rural a l'efecte d'aquesta llei:   
a) Els terrenys s'han de taxar mitjançant la capitalització de la renda anual real o potencial, la que siga superior, de l'explotació segons el seu l'estat en el moment a què haja d'entendre's referida la valoració.   
La renda potencial serà calculada atenent al rendiment de l'ús, gaudi o explotació que siguen susceptibles els terrenys d'acord amb la legislació que els siga aplicable, utilitzant els mitjans tècnics normals per a la seua producció. Inclourà, si és procedent, com a ingressos les subvencions que, amb caràcter estable, s'atorguen als cultius i aprofitaments considerats per al càlcul i es descomptaran els costos necessaris per a l'explotació considerada.  
El valor del sòl rural obtingut així podrà ser corregit a l'alça fins a un màxim del doble en funció de factors objectius de localització, com ara l'accessibilitat a nuclis de població o a centres d'activitat econòmica o la ubicació en entorns de singular valor ambiental o paisatgístic, l'aplicació i ponderació del qual haurà de ser justificada en el corresponent expedient de valoració, tot això en els termes que reglamentàriament s'establisquen.  
b) Les edificacions, construccions i instal·lacions, quan hagen de valorar-se amb independència del sòl, han de ser taxades pel mètode de cost de reposició segons el seu estat i antiguitat en el moment a què haja d'entendre's referida la valoració.  
c) Les plantacions i els sembrats preexistents, com també les indemnitzacions per raó d'arrendaments rústics o altres drets, han de taxar-se d'acord amb els criteris de les lleis d'expropiació forçosa i d'arrendaments rústics.  
2. En cap dels casos previstos en l'apartat anterior podran considerar-se expectatives derivades de l'assignació d'edificabilitats i usos per l'ordenació territorial o urbanística que no hagen sigut encara realitzats plenament».  
Aquest precepte ha de relacionar-se amb la disposició addicional setena del TRLS 2008, el qual estableix regles per a la capitalització de rendes al sòl rural. L'apartat 1 d'aquesta disposició, que és el que ens interessa, ha quedat redactat per la disposició final setzena de la Llei 2/2008, de 23 de desembre, de pressupostos generals de l'estat per a l'any 2009, que estableix el següent:  
«Amb efecte d'1 de gener de 2009 i vigència indefinida es modifica l'apartat 1 de la disposició addicional setena del Text refós de la llei del sòl, aprovat per Reial decret legislatiu 2/2008, de 20 de juny, que queda redactat en els termes següents:  
1. Per a la capitalització de la renda anual o potencial de l'explotació a què es refereix l'apartat 1 de l'article 23, s'ha d'utilitzar com a tipus de capitalització l'última referència publicada pel Banc d'Espanya del rendiment intern en el mercat secundari del deute públic de termini entre dos i sis anys.»  
El projecte que s'examina ha valorat el sòl aplicant el mètode de capitalització de rendes i prenent com a cultiu de referència el d'una plantació de cítrics. D'acord amb el que permet l'article 21.1.a, paràgraf tercer, del TRLS 2008, el valor s'ha corregit a l'alça fins al doble en funció de la proximitat al nucli de població.  
En el cas que ens ocupa, a l'efecte d'aplicar el que assenyala la disposició addicional setena del TRLS 2008, ha d'utilitzar-se com a tipus de capitalització l'última referència publicada pel Banc d'Espanya per al rendiment intern en el mercat secundari del deute públic de termini entre dos i sis anys en la data de l'exposició al públic del projecte d'expropiació per taxació conjunta, és a dir, el 4 de maig de 2009 (dia de la publicació dels anuncis en el Butlletí Oficial de l'Estat i en el Diari Oficial de la Comunitat Valenciana).  
El Banc d'Espanya publica mensualment en el Butlletí Oficial de l'Estat el percentatge corresponent al denominat "rendiment intern en el mercat secundari del deute públic entre 2 i 6 anys;" aquesta publicació és la que ha de prendre's com a referència per a aplicar la disposició addicional setena del TRLS 2008. En 4 de maig de 2009, l'última d'aquestes publicacions va ser la resolució del Banc d'Espanya d'1 d'abril de 2009, publicada en el Butlletí Oficial de l'Estat de 2 d'abril de 2009, perquè la següent resolució es va publicar el 6 de maig de 2009 (després de la publicació de l'exposició al públic de l'expropiació). Segons la resolució del Banc d'Espanya publicada en el Butlletí Oficial de l'Estat de 2 d'abril de 2009, el rendiment intern en el mercat secundari del deute públic entre 2 i 6 anys és del 3,202%, i aquest és precisament el tipus que ha d'utilitzar-se en l'expedient que ens ocupa per a realitzar la capitalització de rendes.  
El projecte d'expropiació remés per la Universitat el 30 de juny de 2009, per a efectuar aquesta capitalització de rendes, havia utilitzat el percentatge corresponent al rendiment intern del mercat secundari del deute públic a tres anys corresponent a juliol de 2007 (el 4,56%), la qual cosa era incorrecta. Aquesta circumstància va ser comunicada a la Universitat, que ha recalculat el valor del sòl prenent com a referència el tipus del 3,202%. Com a conseqüència de l'aplicació del tipus del 3,202%, en lloc del 4,56%, el valor del sòl passa a ser de 6,76 euros per m² (en compte de 4,75). Sobre aquesta quantitat s'ha efectuat la correcció a l'alça, per la qual cosa el valor final que s'ha de tenir en compte ha de ser el de 13,52 euros el m² (en compte de 9,50).  
El projecte d'expropiació, a més del sòl, valora les edificacions, construccions i instal·lacions, com també les plantacions i sembrats, d'acord amb el que preveu les lletres b i c de l'article 23.1 del TRLS 2008.  
Sobre el valor total del preu just (després de la suma del valor del sòl i el de les obres, plantacions i instal·lacions) s'ha aplicat el premi d'afecció del 5%, d'acord amb el que estableix l'article 47 de la Llei d'expropiació forçosa.  
Així, el projecte d'expropiació ha efectuat la valoració de conformitat amb el que estableix el TRLS 2008, per tant, procedeix aprovar definitivament el projecte d'expropiació.  
Sisé. La Comissió Territorial d'Urbanisme és l'òrgan competent per a resoldre l'aprovació d'aquest expedient, de conformitat amb el que estableix l'article 10.c del Reglament dels òrgans territorials i urbanístics de la Generalitat, aprovat pel Decret 162/2007, de 21 de setembre  
En virtut de tot el que antecedeix, la Comissió Territorial d'Urbanisme de Castelló acorda:  
1. Aprovar l'expedient d'expropiació per taxació conjunta del projecte d'expropiació de terrenys per a l'accés al Campus Riu Sec de la Universitat Jaume I de Castelló, tramitat per la Universitat Jaume I.  
2. Notificar aquest acord als interessats titulars de béns que figuren en el projecte d'expropiació, adjuntant a aquest còpia del corresponent full de preu just, i significar-los que en el termini d'un mes de la recepció d'aquesta notificació podran manifestar per escrit davant d'aquesta Comissió Territorial d'Urbanisme la seua disconformitat amb la valoració establida en l'expedient aprovat. Si en aquest termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i s'entendrà determinat el preu just definitivament i de conformitat.  
Aquesta Comissió, juntament amb l'expedient, traslladarà els fulls d'apreuament impugnats al Jurat Provincial d'Expropiació Forçosa de Castelló, i la taxació dels béns es farà d'acord amb els criteris de valoració establits en la Llei sobre règim del sòl i valoracions.  
Castelló de la Plana, 30 de juliol de 2009.- El secretari de la Comissió Territorial d'Urbanisme: Fernando Renau Faubell.